VEGA og Beatbox Concerts præsenterer

**CHVRCHES – Fremadstormende electropop i VEGA**  
*Glasgow-trioen Chvrches hitter med electropop-nummeret “Recover” og er allerede udvalgt af mange musikmedier som et af årets store, nye navne. Den 29. oktober kan Chvrches opleves live i Lille VEGA.*  
  
Trods v’et udtales den skotske electropop-trios navn “Churches”. Den særprægede stavemåde skyldes, at bandet har valgt at bruge et romersk “u” for at skille sig ud i internetsøgninger, når kommende fans skal finde frem til dem. Og Chvrches skiller sig også ud – både når det kommer til søgninger og til musikken, hvor trioen hurtigt har skabt en stemning om sig med numrene “[Recover](http://www.youtube.com/watch?feature=player_embedded&v=JyqemIbjcfg)” og ”[Lies](http://www.youtube.com/watch?feature=player_embedded&v=_Y7kP98ty1g)”.  
  
Den skotske trio består af den unge sangerinde Lauren Mayberry samt Iain Cook og Martin Doherty, der begge spiller keyboards og synger. De tre fandt sammen i Glasgow i 2011, da Cook og Doherty spurgte sangerinden med den fine, lyse stemme om at lægge vokal på nogle af deres numre. Alle tre var så glade for resultatet, at det blev starten på Chvrches og deres debut-ep *Recover*. Nu arbejder bandet på deres kommende fuldlængedebut.

**Mellem The Knife og Kate Bush**Trioens lyd med sikre elektroniske beats, Lauren Mayberrys lillepigede vokal og en sikker fornemmelse for melodier lægger sig et sted mellem Purity Ring, danske MØ og The Knife. Chvrches sendte formentlig The Knifes electro-hit ”We Share Our Mother’s Health” en indirekte kærlig hilsen med nummeret ”[The Mother We Share](https://soundcloud.com/chvrches/the-mother-we-share)”, en af deres første udgivne sange. Men Chvrches nævner også selv Kate Bush, Depeche Mode og Prince som store inspirationskilder.

Tidligere har trioens medlemmer slået deres folder i så forskellige bands som indiepop-bandet Blue Sky Archives, hvor Lauren Mayberry var sangerinde, postrock-bandet Aerogramme, som Cook var en del af, og Glasgow-rockerne The Twilight Sad, som Doherty var tourmedlem af.  
 **Store i 2013**

Mange musikmedier peger på Chvrches som et navn, der for alvor vil slå igennem i 2013. Gaffa havde bandet på deres liste “[De bliver store i 2013](http://gaffa.dk/Galleries/gallery/53370)”, og Soundvenue satte ligeledes fokus på Chvrches som et af de mest lovende udenlandske navne i år på deres “[Breakin’ Sound](http://soundvenue.com/musik/2013/01/breakin-sound-2013-de-10-mest-lovende-nye-udenlandske-navne-45835)”-liste. Også engelske BBC udvalgte Chvrches som nomineret til den prestigefyldte pris The Sound of 2013.

**På tour med Depeche Mode**Chvrches blev sidste år udvalgt til at turnere med det amerikanske indiepop-band Passion Pit, hvilket fik det amerikanske publikum til at få øjnene op for den skotske trio. Bandet indledte 2013 med at turnere i USA, hvor de bl.a. spillede [live på SWSX](http://www.youtube.com/watch?feature=player_embedded&v=u4wN1kVAjfU#!), og i løbet af sommeren har Chvrches fået æren af at varme op for deres egne idoler i selveste Depeche Mode på en række af europæiske koncerter – dog ikke i Danmark. Fremadstormende Chvrches holder også egne koncerter i Japan, Australien og Europa, inden de kommer til København og Lille VEGA den 29. oktober.

**Fakta om koncerten**  
Chvrches (SCO)  
Tirsdag den 29. oktober 2013 kl. 20.00  
Lille VEGA, Enghavevej 40, 1674 Kbh. V   
Pris: 130,00 + gebyr  
Billetsalget starter fredag den 31. Maj kl. 10.00 via VEGAs hjemmeside, Billetlugen.dk samt Fona-butikker landet over.   
Læs mere og køb billet til koncerten med Chvrches.

For yderligere oplysninger kontakt venligst

Camilla Grausen, Kommunikationsmedarbejder, VEGA , cg@vega.dk